שקארי ריצ'רדסון

שקארי ריצ'רדסון (באנגלית: Sha'Carri Richardson; נולדה ב-25 במרץ 2000) היא אצנית אמריקאית, סגנית האלופה האולימפית (פריז 2024) ואלופת העולם (בודפשט 2023) בריצת 100 מטר. שיאה האישי בריצה זו (10.65 שניות) מדרג אותה במקום החמישי בכל הזמנים. זוכת מדליית ארד באליפות העולם (בודפשט 2023) בריצת 200 מטר. ריצ'רדסון נולדה וגדלה בדאלאס, טקסס. היא לומדת ומתאמנת באוניברסיטת מדינת לואיזיאנה בהדרכתו של האצן דניס מיטשל. בתחרות שנערכה בפאייטוויל ארקנסו ב-11 במאי 2019 קבעה ריצ'רדסון בריצת 100 מטר שיא אישי חדש של 11.00 שניות. שבועיים לאחר מכן, במוקדמות לאליפות המכללות שנערכו בג'קסונוויל, פלורידה ב-24 במאי היא קבעה בריצת 100 מטר שיא אישי חדש של 10.99 שניות. באליפות המכללות עצמה שנערכה באוסטין, טקסס ב-8 ביוני היא זכתה בשתי מדליות, זהב וכסף. מדליית זהב, בריצת 100 מטר בשיא עולם חדש לנוער של 10.75 שניות, שיפור לשיא הוותיק בן ה-42 שנה מרליס גר ממזרח גרמניה 10.88 שניות. תוצאה זו מהווה שיא מכללות חדש, תוצאת השנה בעולם בכל הזמנים ומדרגת אותה במקום התשיעי. מדליית כסף, בריצת 200 מטר בתוצאה של 22.17 שניות, אחרי אנגלבן אנלוס (22.16 שניות). על הישגיה במכללות זכתה בגביע באוורמן. בתחרות שנערכנה במונטוורד, פלורידה ב-10 באוגוסט 2020 קבעה ריצ'רדסון בריצת 100 מטר תוצאה של 10.95 שניות ובריצת 200 מטר שיא אישי חדש של 22.00 שניות. בתחרות שנערכה במיראמאר, פלורידה ב-10 באפריל 2021 קבעה ריצ'רדסון בריצת 100 מטר שיא אישי חדש, תוצאת השנה בעולם ואת התוצאה שמדרגת אותה במקום שישי בכל הזמנים של 10.72 שניות. שבוע לאחר מכן, בתחרות שנערכה גיינסוויל, פלורידה ב-16 באפריל היא ניצחה בריצת 200 מטר בתוצאה של 22.11 שניות. חודש לאחר מכן, בתחרות שנערכה בוולנאט, קליפורניה ב-9 במאי היא ניצחה בריצת 100 מטר בתוצאה של 10.77 שניות. בשלב המוקדמות היא קבעה תוצאה של 10.74 שניות. במבחנים האמריקאים לאולימפיאדת טוקיו שנערכו ביוג'ין אורגון ביוני אותה שנה היא זכתה בזהב בריצת 100 מטר בתוצאה של 10.86 שניות, לפני ג'וויאן אוליבר (10.99 שניות) וטינה דניאלס (11.03 שניות). היא נכשלה בבדיקה למציאת חומרים אסורים. בבדיקה נמצא מריחואנה בגופה של ריצ'רדסון והיא הושעתה לחודש אחד, עד 28 ביולי, השעיה שמעשית מסתיימת יומיים לפני שתחרויות האתלטיקה באולימפיאדה נפתחות, ב-30 ביולי. היא הודתה שעישנה מריחואנה, אך אמרה שעשתה זאת לאחר שכתב חשף בפניה שאימה הביולוגית הלכה לעולמה. באותו זמן היא הייתה באורגון, מדינה בה מריחואנה היא חוקית. לדבריה: "אני יודעת מה עשיתי, אני יודעת מה אני אמורה לעשות, ועדיין החלטתי לעשות את זה. אני לא רוצה לתרץ תירוצים ולא מחפשת שום אמפתיה. אבל במצב שהייתי באותו רגע, לגלות משהו כזה, להתמודד עם היחסים שהיו לי עם אמא שלי, זה בהחלט היה נושא קשה עבורי". התאחדות האתלטיקה האמריקאית בהתייעצות עם הוועד האולימפי האמריקאי, החליטו לא להכליל כלל את ריצ'רדסון בנבחרת. "יש לנו סימפתיה גדולה לשקארי ומבינים את נסיבותיה המקלות. יחד עם זאת עלינו לשמור על הוגנות גם כלפי יתר הספורטאים שניסו להגשים את החלום האולימפי". באליפות העולם שנערכה בבודפשט הונגריה באוגוסט 2023 היא זכתה בשלוש מדליות, 2 זהב ו-1 ארד. מדליות זהב בריצת 100 מטר בשיא אליפות חדש של 10.65 שניות, לפני שריקה ג'קסון (10.72 שניות) והאלופה היוצאת שלי-אן פרייזר-פרייס (10.77 שניות), שתיהן מג'מייקה ובריצת שליחות 4x100 מטר ביחד עם תמרי דייוויס, טואנישה טרי וגבריאל תומאס בשיא אליפות חדש של 41.03 שניות, לפני ג'מייקה (41.21 שניות) והממלכה המאוחדת (41.97 שניות). מדליית ארד בריצת 200 מטר בשיא אישי חדש של 21.92 שניות, אחרי שריקה ג'קסון שקבעה את התוצאה השנייה בטיבה בהיסטוריה ושיא אליפות חדש של 21.41 שניות וחברתה לנבחרת גבריאל תומאס (21.81 שניות). באולימפיאדת פריז שנערכה באוגוסט 2024 זכתה במדליית כסף בריצת 100 מטר בתוצאה של 10.87 שניות, אחרי ג'וליאן אלפרד מסנט לוסיה שקבעה שאי לאומי חדש של 10.72 שניות ולפני בת ארצה מליסה ג'פרסון (10.92 שניות). בשנת 2021 הודיעה ריצ'רדסון שיש לה בת זוג. ריצת 100 מטר: 10.65 שניות (2023) ריצת 200 מטר: 21.92 שניות (2023) ריצת 60 מטר: 7.20 שניות (2019) ריצת 200 מטר: 23.08 שניות (2019) מדיה וקבצים בנושא שקארי ריצ'רדסון בוויקישיתוף שקארי ריצ'רדסון, ברשת החברתית אקס (טוויטר) שקארי ריצ'רדסון, ברשת החברתית אינסטגרם שקארי ריצ'רדסון, באתר התאחדות האתלטיקה הבין-לאומית שקארי ריצ'רדסון, באתר ליגת היהלום אבינעם פורת, אדווה כהן רביעית באליפות המכללות, באתר ynet, 9 ביוני 2019 אמיר ענבר, אמה נטשה אותה, והיא חשבה לוותר על הכל. בגיל 21 היא כבר קובעת שיאים היסטוריים, באתר הארץ, 20 באפריל 2021 LSU Freshman Sha'Carri Richardson breaks the 100M collegiate record, (באנגלית) סופית: שקארי ריצ'רדסון לא תרוץ באולימפיאדת טוקיו, באתר ynet, 7 ביולי 2021